b'\n_START_ARTICLE_\nHlapa\n_START_SECTION_\nSmje\xc5\xa1taj\n_START_PARAGRAPH_\nHlapa se nalazi u sjeveroisto\xc4\x8dnom dijelu otoka Krka, na pola puta izme\xc4\x91u op\xc4\x87inskog sredi\xc5\xa1ta Dobrinja i uvale i mjesta Soline, od kojih je udaljena oko 3 kilometra.\n_START_SECTION_\nPorijeklo naziva\n_START_PARAGRAPH_\nPrema toponomasti\xc4\x8daru Ivi Jelenovi\xc4\x87u, naziv je nedvojbeno praslavenskog porijekla, od rije\xc4\x8di \xe2\x80\x9ehlapoc\xe2\x80\x9c \xe2\x80\x93 predmet koji zatvara drvenu napravu koja se vje\xc5\xa1a ovcama i kozama oko vrata, tzv. konablja.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2001. godine, u Hlapi su \xc5\xbeivjela 62 stanovnika._NEWLINE_Tako je zabilje\xc5\xbeen prvi porast broja stanovnika nakon to\xc4\x8dno sto godina. Naime, po\xc4\x8detkom 20. stolje\xc4\x87a Hlapa je imala oko 130 stanovnika, a najvi\xc5\xa1e 1910. godine 154, da bi ve\xc4\x87 30-etih godina istog stolje\xc4\x87a po\xc4\x8deo postepeni, ali kontinuirani pad stanovni\xc5\xa1tva. Dok je ve\xc4\x87ina drugim mjesta na otoku Krku nakon izlaska otoka iz prometne izolacije izgradnjom Kr\xc4\x8dkog mosta 1980. godine i Zra\xc4\x8dne luke Rijeka, krajem, 20. stolje\xc4\x87a zabilje\xc5\xbeilo porast broja stanovnika, u Hlapi je 1991. godine dosegnut minimum od 57 \xc5\xbeitelja.\n_START_SECTION_\nGospodarstvo\n_START_PARAGRAPH_\nSam naziv mjesta upu\xc4\x87uje da je sto\xc4\x8darstvo, poglavito ov\xc4\x8darstvo bilo kroz povijest glavna privredna grana Hlape. U novije vrijeme njegov zna\xc4\x8daj opada, a sve va\xc5\xbeniju djelatnost predstavlja turizam. Me\xc4\x91utim, jo\xc5\xa1 uvijek se radi tek o za\xc4\x8detku turisti\xc4\x8dkog razvoja poglavito u vidu izgradnje novih ili adaptacije starih autohtonih kamenih ku\xc4\x87a u smje\xc5\xa1tajne kapacitete. Ugostiteljskih objekata nema._NEWLINE_Velike probleme lokalnim pastirima \xc4\x8dini alohtona divlja\xc4\x8d, divlje svinje i medvjedi, koji uni\xc5\xa1tavaju \xc4\x8ditava stada ovaca._NEWLINE_Obnovljen je dio starih, zapu\xc5\xa1tenih maslinika u okolini Hlape, a posa\xc4\x91eni su i neki novi u \xc4\x8demu poma\xc5\xbee i op\xc4\x87ina subvencioniranjem kupnje sadnica maslina._NEWLINE_U Hlapi se nalazi i jedno od postrojenja najve\xc4\x87eg op\xc4\x87inskog gospodarskog subjekta, gra\xc4\x91evinskog poduze\xc4\x87a.'